CELEX: 32016D1818
Language: da
Date: 2016-10-10 00:00:00
Title: Rådets gennemførelsesafgørelse (EU) 2016/1818 af 10. oktober 2016 om ændring af gennemførelsesafgørelse 2014/170/EU for at fjerne Republikken Guinea fra listen over ikke-samarbejdende tredjelande hvad angår bekæmpelse af ulovligt, urapporteret og ureguleret fiskeri

14.10.2016   
            
            
               DA
            
            
               Den Europæiske Unions Tidende
            
            
               L 278/46
            
         RÅDETS GENNEMFØRELSESAFGØRELSE (EU) 2016/1818
   af 10. oktober 2016
   om ændring af gennemførelsesafgørelse 2014/170/EU for at fjerne Republikken Guinea fra listen over ikke-samarbejdende tredjelande hvad angår bekæmpelse af ulovligt, urapporteret og ureguleret fiskeri
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1005/2008 af 29. september 2008 om en EF-ordning, der skal forebygge, afværge og standse ulovligt, urapporteret og ureguleret fiskeri, om ændring af forordning (EØF) nr. 2847/93, (EF) nr. 1936/2001 og (EF) nr. 601/2004 og om ophævelse af forordning (EF) nr. 1093/94 og (EF) nr. 1447/1999 (1), særlig artikel 34, stk. 1,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Ved forordning (EF) nr. 1005/2008 indføres der en EF-ordning, som skal forebygge, afværge og standse ulovligt, urapporteret og ureguleret fiskeri (IUU-fiskeri).
            
         
               (2)
            
            
               I kapitel VI i forordning (EF) nr. 1005/2008 fastlægges proceduren for identifikation af ikke-samarbejdende tredjelande for så vidt angår bekæmpelse af IUU-fiskeri, ligesom der er fastsat bestemmelser om opstilling af en liste over sådanne ikke-samarbejdende tredjelande.
            
         
               (3)
            
            
               Ved sin afgørelse af 15. november 2012 (2) gjorde Kommissionen rede for de vigtigste kendsgerninger og overvejelser, der ligger til grund for en mulig identifikation, og underrettede otte tredjelande, herunder Republikken Guinea (i det følgende benævnt »Guinea«), om, at de muligvis kunne identificeres som lande, som Kommissionen betragter som ikke-samarbejdende tredjelande.
            
         
               (4)
            
            
               Ved gennemførelsesafgørelse af 26. november 2013 (3) identificerede Kommissionen Guinea som et ikke-samarbejdende tredjeland for så vidt angår bekæmpelsen af IUU-fiskeri. I afgørelsen redegjorde Kommissionen for grundene til, hvorfor Guinea efter dens opfattelse ikke havde levet op til sine folkeretlige forpligtelser til som flag-, havne-, kyst- eller afsætningsstat at træffe foranstaltninger til at forebygge, afværge og standse IUU-fiskeri.
            
         
               (5)
            
            
               Ved gennemførelsesafgørelse 2014/170/EU (4) vedtog Rådet listen over ikke-samarbejdende tredjelande, som omfattede Guinea.
            
         
               (6)
            
            
               Siden Guinea blev opført på listen, har Guinea bestræbt sig på at afhjælpe den situation, der lå til grund for landets opførelse på listen, og på at træffe konkrete foranstaltninger til afhjælpning af de påviste mangler.
            
         
               (7)
            
            
               På baggrund af de oplysninger, Kommissionen har modtaget, fremgår det, at Guinea har gennemført sine folkeretlige forpligtelser og har vedtaget passende retsregler for bekæmpelsen af IUU-fiskeri. Landet har udarbejdet en afskrækkende sanktionsordning. Landet har også indført en passende og effektiv overvågnings-, kontrol- og inspektionsordning ved at udarbejde en national inspektionsplan, indføre overvågning fra luften og udstyre sit fiskeriovervågningscenter med et fuldt funktionsdygtigt fartøjsovervågningssystem. Guinea har også revideret sit system til registrering og sin licensordning og indført tekniske foranstaltninger og bevarelses- og forvaltningsforanstaltninger med henblik på at sikre en rimelig balance mellem de fiskerilicenser, der udstedes, de ressourcer, der er til rådighed, og landets kontrol- og håndhævelseskapacitet. Desuden har Guinea taget sin deltagelse i regionale fiskeriforvaltningsorganisationer (RFFO'er) op til fornyet overvejelse, forbedret overholdelsen af sine folkeretlige forpligtelser, der følger af RFFO'ernes henstillinger og resolutioner, og truffet passende foranstaltninger over for guineanske IUU-fartøjer, der er opført på RFFO'ernes IUU-lister.
            
         
               (8)
            
            
               Det fremgår også, at Guinea som følge af de foretagne handlinger ikke længere forsømmer at leve op til sine folkeretlige forpligtelser, navnlig i lyset af artikel 61, 62, 94, 117 og 118 i De Forenede Nationers havretskonvention og artikel 18, 19 og 20 i De Forenede Nationers aftale om fiskebestande.
            
         
               (9)
            
            
               Det kan derfor konkluderes, at den situation, der førte til opførelsen af Guinea på listen, er blevet afhjulpet, og at Guinea har truffet konkrete foranstaltninger, der er egnet til at opnå en varig forbedring af situationen.
            
         
               (10)
            
            
               Som følge heraf bør gennemførelsesafgørelse 2014/170/EU ændres for at fjerne Guinea fra listen over ikkesamarbejdende tredjelande for så vidt angår bekæmpelsen af IUU-fiskeri.
            
         
               (11)
            
            
               Nærværende afgørelse er ikke til hinder for, at Unionen eventuelt efterfølgende træffer foranstaltninger i overensstemmelse med forordning (EF) nr. 1005/2008, hvis faktuelle forhold skulle vise, at Guinea ikke overholder de forpligtelser, landet som flag-, havne-, kyst- eller afsætningsstat har i henhold til folkeretten til at træffe foranstaltninger til at forebygge, afværge og standse IUU-fiskeri.
            
         
               (12)
            
            
               I lyset af de skadelige virkninger, som opførelse på listen over ikke-samarbejdende tredjelande har, bør Guinea med øjeblikkelig virkning fjernes fra listen over ikke-samarbejdende tredjelande —
            
         VEDTAGET DENNE AFGØRELSE:
   Artikel 1
   Guinea fjernes fra bilaget til gennemførelsesafgørelse 2014/170/EU.
   Artikel 2
   Denne afgørelse træder i kraft dagen efter offentliggørelsen i Den Europæiske Unions Tidende.
   
      Udfærdiget i Luxembourg, den 10. oktober 2016.
      
         
            På Rådets vegne
         
         G. MATEČNÁ
         
            Formand
         
      
   
   
      (1)  EUT L 286 af 29.10.2008, s. 1.
   
      (2)  Kommissionens afgørelse af 15. november 2012 om underretning af de tredjelande, som efter Kommissionens opfattelse muligvis kan identificeres som ikke-samarbejdende tredjelande i henhold til Rådets forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri (EUT C 354 af 17.11.2012, s. 1).
   
      (3)  Kommissionens gennemførelsesafgørelse af 26. november 2013 om identifikation af de tredjelande, som Kommissionen betragter som ikke-samarbejdende tredjelande i henhold til Rådets forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri (EUT C 346 af 27.11.2013, s. 2).
   
      (4)  Rådets gennemførelsesafgørelse 2014/170/EU af 24. marts 2014 om en liste over ikke-samarbejdende tredjelande for så vidt angår bekæmpelse af IUU-fiskeri i henhold til forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri (EUT L 91 af 27.3.2014, s. 43).